CELEX: 32022R0478
Language: et
Date: 2022-03-24 00:00:00
Title: Komisjoni rakendusmäärus (EL) 2022/478, 24. märts 2022, millega säilitatakse kaitsemeetmed inimtoiduks ette nähtud karpide impordi kohta Türgist (EMPs kohaldatav tekst)

25.3.2022   
               
               
                  ET
               
               
                  Euroopa Liidu Teataja
               
               
                  L 98/54
               
            
         KOMISJONI RAKENDUSMÄÄRUS (EL) 2022/478,
         24. märts 2022,
         millega säilitatakse kaitsemeetmed inimtoiduks ette nähtud karpide impordi kohta Türgist
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 128 lõiget 1,
         ning arvestades järgmist:
         
                     (1)
                  
                  
                     Komisjoni rakendusmäärus (EL) nr 743/2013 (2) võeti vastu seetõttu, et komisjoni auditite käigus avastati puudusi liitu eksportimiseks ette nähtud karpide (määruses (EL) nr 743/2013 „kahepoolmelised molluskid“) tootmise ametlikus kontrollimises Türgi ametiasutuste poolt ning liikmesriigid teatasid nõuetele mittevastavatest Türgi päritoluga karpide saadetistest, mis ei vastanud Euroopa Liidu mikrobioloogilistele normidele.
                  
               
                     (2)
                  
                  
                     Kõige hiljutisemas auditis, mille komisjon tegi 2015. aasta septembris, leiti, et liitu sissetoomiseks ettenähtud karpide kontrolli süsteemis esines endiselt märkimisväärseid puudusi.
                  
               
                     (3)
                  
                  
                     Türgi ametiasutused esitasid 2020. aasta jaanuaris teabe kõnealuste puuduste kõrvaldamiseks võetavate parandusmeetmete kohta. Esialgu hinnati seda dokumentide põhjal positiivselt, kuid COVID-19 pandeemia piirangute tõttu ei ole olnud veel võimalik kohapealne audit nende meetmete rakendamise kontrollimiseks. Kuni kõnealuse auditi tulemuste positiivseks tunnistamiseni peaksid rakendusmäärusega (EL) nr 743/2013 kehtestatud meetmed jääma kehtima.
                  
               
                     (4)
                  
                  
                     Rakendusmäärus (EL) nr 743/2013 kaotas kehtivuse 31. detsembril 2021. Kuna nimetatud määruse aluseks olev nõukogu direktiiv 97/78/EÜ (3) ei ole enam kohaldatav, tuleks komisjoni rakendusmääruse õiguslikku alust ajakohastada, et osutada määruse (EL) 2017/625 artiklile 128.
                  
               
                     (5)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese
            Käesolevat määrust kohaldatakse Türgist pärit või sealt lähetatud, inimtoiduks ettenähtud elusate, jahutatud, külmutatud ja töödeldud karpide (CN-koodid 0307, 1605) suhtes.
         
         
            Artikkel 2
            Elusate ja jahutatud karpide sisseveo keeld
            Liikmesriigid ei luba liitu sisse tuua Türgist pärit või sealt lähetatud elusaid ja jahutatud karpe.
         
         
            Artikkel 3
            Külmutatud ja töödeldud karpe käsitlevad meetmed
            
               1.   Liikmesriigid testivad asjakohaseid proovivõtukavu ja avastamismeetodeid kasutades Türgist pärit või sealt lähetatud külmutatud ja töödeldud karpide saadetisi vastavalt lõikele 2.
               Neid teste tehakse asjaomaste saadetiste liitu sisenemise piirikontrollipunktis.
            
            
               2.   Liikmesriigid teevad vajalikud testid, et teha kindlaks:
               
                           a)
                        
                        
                           bakteriga Escherichia coli saastumise tase kõigis külmutatud karpide saadetistes;
                        
                     
                           b)
                        
                        
                           mereliste biotoksiinide olemasolu kõigis külmutatud või töödeldud karpide saadetistes.
                        
                     
            
               3.   Saadetised, millele on tehtud lõigetes 1 ja 2 osutatud testid, jäävad asjaomases piirikontrollipunktis pädevate asutuste järelevalve alla seni, kuni nende testide tulemused on kätte saadud ja neid on hinnatud.
            
            
               4.   Kui lõigetes 1 ja 2 osutatud testid näitavad, et saadetis võib tõenäoliselt kahjustada inimeste tervist, konfiskeerib pädev asutus saadetise viivitamata ja kas hävitab selle või kohaldab kooskõlas määruse (EL) 2017/625 artikli 71 lõigetega 1 ja 2 selle suhtes erirežiimi, nagu on sätestatud kõnealuse määruse artiklis 67.
            
         
         
            Artikkel 4
            Kulud
            Kõik käesoleva määruse kohaldamisest tulenevad liikmesriikide kulud kannab ettevõtja või tema esindaja, kes vastutab asjaomase saadetise eest selle liitu sisenemise piirikontrollipunktis esitamise ajal.
         
         
            Artikkel 5
            Jõustumine ja kohaldamisaeg
            Käesolev määrus jõustub neljandal päeval pärast selle avaldamist Euroopa Liidu Teatajas.
            Määrust kohaldatakse kuni 31. detsembrini 2023.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. märts 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 95, 7.4.2017, lk 1.
         
            (2)  Komisjoni 31. juuli 2013. aasta rakendusmäärus (EL) nr 743/2013, millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist (ELT L 205, 1.8.2013, lk 1).
         
            (3)  Nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (EÜT L 24, 30.1.1998, lk 9).